**Povzetek revizijskega poročila *Pravilnost poslovanja Občine Loška dolina v delu, ki se nanaša na dodeljevanje tekočih transferov***

Računsko sodišče je revidiralo *pravilnost poslovanja Občine Loška dolina v delu, ki se nanaša na dodeljevanje tekočih transferov v letu 2012.* Cilj revizije je bil izrek mnenja o pravilnosti poslovanja občine v letu 2012 v delu, ki se nanaša na dodeljevanje tekočih transferov.

Računsko sodišče je o pravilnosti poslovanja Občine Loška dolina v delu, ki se nanaša na dodeljevanje tekočih transferov v letu 2012, izreklo *mnenje s pridržkom,* ker Občina Loška dolina ni poslovala v skladu s predpisi v naslednjih primerih:

* pred plačilom ni mogla v celoti preveriti višine obveznosti iz računov za stroške storitev v zavodih za odrasle;
* objava javnega razpisa za sofinanciranje kulturnih projektov ni vsebovala navedbe, da bodo financirani tisti projekti, ki bodo v postopku izbire ocenjeni oziroma ovrednoteni višje, za tri razpisane sklope pa tudi ni navedla kriterijev za ocenjevanje in vrednotenje (izplačilo v skupnem znesku 5.642 evrov); strokovna komisija treh prijavljenih kulturnih projektov ni vrednotila po kriterijih, objavljenih v javnem razpisu (izplačilo v skupnem znesku 544 evrov); ni zavrgla vloge društva, ki ni izpolnjevalo pogojev, določenih v javnem razpisu (izplačilo v znesku 868 evrov);
* razpisna dokumentacija za zbiranje predlogov za sofinanciranje programov športa ni vsebovala vzorca pogodbe; za en program športa v objavi javnega razpisa ni navedla vrste meril, v razpisni dokumentaciji pa ni navedla vrste meril, načina njihove uporabe in pomena posameznih meril (izplačilo v znesku 2.650 evrov); župan ni imenoval predsednika strokovne komisije za šport; župan je v strokovno komisijo za šport imenoval člane, ki so bili s prejemniki sredstev interesno povezani (izplačila v skupnem znesku 12.561 evrov);
* trem izvajalcem športnih programov je izplačala sredstva v skupnem znesku 1.300 evrov, ne da bi prej izvedla javni razpis;
* 12 prejemnikom je dodelila sredstva v skupnem znesku 5.154 evrov, ne da bi prej izvedla javni razpis;
* 13 prejemnikom je izplačala sredstva v skupnem znesku 5.054 evrov, ne da bi z njimi sklenila pogodbe;
* sklepa o financiranju političnih strank ni sprejel občinski svet.

Računsko sodišče je Občini Loška dolina podalo *priporočilo* za izboljšanje poslovanja, *odzivnega poročila* pa ni zahtevalo, ker so bile že med revizijskim postopkom, kjer je bilo mogoče, odpravljene razkrite nepravilnosti oziroma sprejeti ustrezni popravljalni ukrepi.

Ljubljana, 2. decembra 2014